CELEX: 62012CN0554
Language: el
Date: 2012-11-30 00:00:00
Title: Υπόθεση C-554/12 P: Αναίρεση που άσκησε στις 30 Νοεμβρίου 2012 η Ευρωπαϊκή Επιτροπή κατά της αποφάσεως του Γενικού Δικαστηρίου (Έκτο τμήμα) που εκδόθηκε στις 20 Σεπτεμβρίου 2012 στην υπόθεση T-421/09, ΔΕΗ — Ευρωπαϊκή Επιτροπή

2.2.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/11
            
         Αναίρεση που άσκησε στις 30 Νοεμβρίου 2012 η Ευρωπαϊκή Επιτροπή κατά της αποφάσεως του Γενικού Δικαστηρίου (Έκτο τμήμα) που εκδόθηκε στις 20 Σεπτεμβρίου 2012 στην υπόθεση T-421/09, ΔΕΗ — Ευρωπαϊκή Επιτροπή
   (Υπόθεση C-554/12 P)
   2013/C 32/15
   Γλώσσα διαδικασίας: η ελληνική
   
      Διάδικοι
   
   
      Αναιρεσείουσα: Ευρωπαϊκή Επιτροπή (Θ. Χριστοφόρου και A. Antoniadis, εκπρόσωποι, A. Οικονόμου, δικηγόρος)
   
      Αντίδικος στην αναιρετική διαδικασία: Δημόσια Επιχείρηση Ηλεκτρισμού AE (ΔΕΗ), Ελληνική Δημοκρατία
   
      Αιτήματα
   
   
               —
            
            
               Να ακυρωθεί στο σύνολο της η απόφαση του Γενικού Δικαστηρίου της 20ης Σεπτεμβρίου 2012 στην υπόθεση Τ-421/09.
            
         
               —
            
            
               Να εκδοθεί οριστική απόφαση επί της διαφοράς εφόσον κριθεί ότι η κατάσταση του φακέλου το επιτρέπει.
            
         
               —
            
            
               Να καταδικαστεί η ΔΕΗ στα δικαστικά της έξοδα, καθώς και στα έξοδα της Επιτροπής και για τους δύο βαθμούς δικαιοδοσίας.
            
         
      Λόγοι αναιρέσεως και κύρια επιχειρήματα
   
   
               1)
            
            
               Με την απόφαση του στην υπόθεση Τ-421/09, το Γενικό Δικαστήριο ακύρωσε την απόφαση της 4ης Αυγούστου 2009, με την οποία η Επιτροπή έκρινε ότι τα προτεινόμενα από την Ελληνική Δημοκρατία διορθωτικά μέτρα ήταν απαραίτητα και αναλογικά για να εξαλείψουν τις συνέπειες της παράβασης και να διασφαλίσουν τη συμμόρφωση με την προηγούμενη απόφαση της 5ης Μαρτίου 2008 («απόφαση της 4ης Αυγούστου 2009», ή «προσβληθείσα απόφαση»). Το Γενικό Δικαστήριο έκρινε ότι η προσβληθείσα απόφαση έπρεπε να ακυρωθεί βασίζοντας την κρίση του μόνο στο γεγονός ότι και η προηγούμενη απόφαση της Επιτροπής της 5ης Μαρτίου 2008, στην οποία στηρίχθηκε αποκλειστικά η προσβληθείσα απόφαση, είχε εν τω μεταξύ ακυρωθεί με την απόφασή του στην υπόθεση Τ-169/08 που επίσης εκδόθηκε στις 20 Σεπτεμβρίου 2012.
            
         
               2)
            
            
               Επειδή η Επιτροπή θεωρεί ότι η απόφαση του Γενικού Δικαστηρίου στην υπόθεση Τ-169/08 στηρίζεται σε πολλά νομικά σφάλματα, ελλιπή και ανεπαρκή αιτιολογία, παρερμηνεία των στοιχείων και της βάσης της απόφασης της Επιτροπής της 5ης Μαρτίου 2008, έχει ήδη ασκήσει αναίρεση και κατά αυτής της απόφασης του Γενικού Δικαστηρίου. Συνεπώς, σε περίπτωση που αυτή η αίτηση αναίρεσης κατά της απόφασης στην υπόθεση Τ-169/08 γίνει δεκτή θα εξαλείψει αυτόματα και η μοναδική βάση στην οποία στηρίχθηκε η αναιρεσιβαλλόμενη απόφαση στην παρούσα υπόθεση Τ-421/09.